Document ID: /roh_data/filtered/fineweb-2-filterrobots_roh.jsonl.gz/5714

Lavurs
Logistichers e logisticras AFP prendan encunter rauba, controlleschan e cudescheschan las entradas da rauba el sistem da computer. Cun agid da vehichels ed apparaturas cumplexas da transport assorteschan u magasineschan els la rauba a moda adattada.
Logistichers e logisticras AFP preparan la rauba per la distribuziun u per la spediziun, la pacheteschan ed etichetteschan. Lura scrivan els ils documents da furniziun e chargian ils vehichels cumpetentamain ed a moda segira. Els furneschan la rauba cun il documents d'accumpagnament correspundents al post intern u al client sin il termin fixà, al lieu correct ed en la dretga quantitad e qualitad. Ultra da quai controlleschan els regularmain ils inventaris dal deposit per ch’i haja adina avunda rauba.
Logistichers e logisticras AFP dovran computers e scanners sco impurtants meds auxiliars. Cun agid da tals registreschan els la rauba, exequeschan controllas da l’inventari, elavureschan statisticas e confirman la distribuziun da la spediziun.
Logistichers e logisticras AFP garanteschan auta qualitad e rentabilitad da lur process da lavur. Latiers sa tegnan els vid las perscripziun da la protecziun da sanadad e da l'ambient e resguardan las reglas per la segirezza da lavur. Sin lur domena d'activitad fan els stim ad auta effizienza d'energia e resursas.
Scolaziun
Basa legala
Ordinaziun federala 9-11-2015 (stadi dal 1-1-2018)
Durada
2 onns
Furmaziun en la pratica
En in deposit resp. in lieu da producziun, in center da brevs u in servetsch da pachets.
Furmaziun en scola
1 di per emna a la scola professiunala
Roms professiunals
- retschaiver rauba
- controllar rauba
- distribuir rauba
- segirezza da la lavur, protecziun da la sanadad, da datas e da l’ambient
- qualitad, rentabilitad ed effizienza da las resursas
Curs ordaifer il manaschi
Tar differents temas
Permiss da manischar plunaders
Durant la furmaziun da basa acquistan ils emprendists il permiss da manischar plunaders renconuschì da la SUVA.
Diplom
Attest federal professiunal "logisticher / logisticra AFP"
Premissas
Furmaziun preliminara
- scola populara terminada cun pretensiuns da basa
Pretensiuns
- inschign manual
- buna sanadad
- fidadadad e senn da responsabladad
- perseveranza ed abilitad da sa concentrar
Furmaziun supplementara
Curs
purschidas da la federaziun professiunala
Logisticher / Logisticra AFQ
Suenter la furmaziun d’attest pon logistichers AFP absolver ina furmaziun da basa scursanida da 2 onns sco logisticher / logisticra AFQ (cumenzament el segund onn d'emprendissadi).
Alura èsi pussaivel da frequentar las medemas furmaziuns supplementaras sco logistichers / logisticras AFQ.
Cundiziuns da lavur
Logistichers AFP lavuran cunzunt en deposits e tar la posta. Era servetschs da pachets, interpresas da transport e centers da distribuziun da firmas emploieschan logistichers AFP. La purschida da plazzas d’emprendissadi variescha tut tenor branscha. Il temp da lavur po esser irregular, mintgatant vegn era lavurà la notg, la damaun marvegl e la fin d’emna.